Karoo vang Coldplay se verbeelding vas
JY LEES NOU Karoo vang Coldplay se verbeelding vas
Coldplay, wat verlede week die hele land aan die praat gehad het oor hul vertonings in SA, het die magiese Klein Karoo as 'skilderdoek' vir hul nuwe musiekvideo gebruik.
Cinergy Films, Coldplay se plaaslike produksie-maatskappy, het Donderdagoggend begin reëlings tref om oor die naweek die video in en om Kaapstad en in die Klein Karoo te skiet. Dennis Lille, die uitvoerende hoof van Cape Town Film Commision, het dadelik weggespring om alles moontlik te maak.
Die LUR van Ekonomiese ontwikkeling en Toerisme, Alan Winde, was verheug oor die nuus en glo dit sal Kaapse toerisme ’n goeie inspuiting gee, berig Times Live.
Tydens hulle vertoning by die FNB Stadion in Johannesburg, het Chris Martin die hoofsanger van die groep, die gehoor gevra of hulle in dié video wil verskyn. Die gehoor het amper histeries geraak toe hulle dit hoor. Die lede van Coldplay het toe olifant maskers aangesit en die koorgedeelte van Paradise, hul nuwe enkelsnit, gesing terwyl hulle sowel as die gehoor afgeneem is.
Dit sal op MTV en ander musiekvideo-platforms vrygestel word.
As Suid-Afrikaners het baie van ons 'n emosionele konneksie met die Karoo, en die langpad wat die Kaap en Gauteng met mekaar verbind. Dié blootstelling kan baie goed wees vir die Karoo wat homself in 'n moeilike situasie bevind weens olie-maatskappye wat fracking daar wil implementeer.
* Kyk uit vir ’n nostalgiese artikel oor die Karoo in die SARIE November-uitgawe 2011.
Almal van ons het een of ander harts-verbintenis met die Karoo-landskap - verlustig jou aan die landskap wat Coldplay ook bekoor het . . .